Dôvodová správa

Všeobecná časť

Predkladaný návrh nariadenia vlády Slovenskej republiky, ktorým sa mení  a dopĺňa nariadenie vlády Slovenskej republiky č. 397/2005 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť v znení neskorších predpisov (nariadenia vlády Slovenskej republiky č. 209/2006 Z. z. a nariadenia vlády Slovenskej republiky č. 484/2006 Z. z.) vychádza z potreby plnenia záväzkov Slovenskej republiky ako členského štátu Organizácie Spojených národov  a Európskej únie. 

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 397/2005 Z. z. v znení neskorších predpisov je vypracovaný na základe § 3 ods. 1  písm. b) a c) zákona č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť v znení zákona  č. 127/2005 Z. z. a  na základe novoprijatej spoločnej pozície Rady Európskej únie 2007/448/SZBP, ktorou sa aktualizuje zoznam sankcionovaných osôb, na ktoré sa uplatňujú sankcie Európskej únie podľa spoločnej pozície 2001/931/SZBP o špecifických opatreniach v boji proti terorizmu, ako aj v súlade s rezolúciou Bezpečnostnej rady Organizácie Spojených národov 1373/2001, ktoré upravujú opatrenia zamerané na potláčanie financovania teroristických štruktúr. 

Predmetom ostatnej právnej úpravy nariadenia vlády Slovenskej republiky č. 397/2005 Z. z.  v znení nariadenia vlády č. 484/2006 Z. z.  bolo vyhlásenie sankcií v oblasti finančných služieb voči vybranému okruhu osôb, ktoré boli na základe spoločnej pozície Rady Európskej únie 2006/380/SZBP zaradené na zoznam teroristov a voči ktorým neboli vyhlásené finančné sankcie formou všeobecne záväznej legislatívy Európskej únie, ako aj v súlade s čl. 1 a 2 rezolúcie Bezpečnostnej rady OSN 1373/2001, podľa ktorých je povinnosťou všetkých krajín aplikovať finančné sankcie voči všetkým osobám zaradeným na zoznam teroristov.

Európska únia prijala  v rámci boja proti terorizmu dňa 28. 6. 2007 spoločnú pozíciu 2007/448/SZBP, ktorou sa aktualizuje zoznam sankcionovaných osôb. Spoločná pozícia 2006/380/SZBP, ktorá bola právnym základom nariadenia vlády Slovenskej republiky            č. 397/2005 Z. z.,  v znení nariadenia vlády Slovenskej republiky č. 484/2006 Z. z., sa stala neplatnou. 

Novoprijatá spoločná pozícia 2007/448/SZBP, rovnako ako spoločná pozícia 2006/380/SZBP, obsahuje popri osobách, voči ktorým sú finančné sankcie vyhlásené prostredníctvom legislatívy Európskej únie, aj zoznam osôb, ktoré sú občanmi, resp. majú sídlo na území členských krajín Európskej únie a voči ktorým nie je možné vyhlásiť sankcie prostredníctvom komunitárnej legislatívy. 

	Zákon č. 127/2005 Z. z., ktorým sa mení a dopĺňa zákon 460/2002 Z. z.  o vykonávaní medzinárodných sankcií zabezpečujúcich medzinárodný mier a bezpečnosť obsahuje v § 3 ods. 1 písm. b) a c) splnomocňovacie ustanovenia pre vládu Slovenskej republiky vyhlásiť medzinárodné sankcie v prípade, ak takéto sankcie nevyhlási Rada Európskej únie naliehavým opatrením podľa čl. 60 alebo čl. 301 Zmluvy o Európskej únii. Európska únia označila osoby v prílohách predchádzajúcich spoločných pozícií za osoby spojené s teroristickými aktivitami. Európska únia zároveň spoločnou pozíciou 2001/930/SZBP ukladá povinnosť členským krajinám uplatňovať voči všetkým teroristom finančné sankcie. Tá istá povinnosť vyplýva Slovenskej republike aj z ustanovení rezolúcie Bezpečnostnej rady Organizácie Spojených národov 1373/2001. Z dôvodu aktualizácie spoločnej pozície Rady Európskej únie sa predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 397/2005 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť v znení neskorších predpisov. 

DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1.  Predkladateľ nariadenia vlády Slovenskej republiky:

     Vláda Slovenskej republiky.

2.  Názov návrhu nariadenia vlády Slovenskej republiky:

    Návrh nariadenia vlády Slovenskej republiky, ktorým sa mení  a dopĺňa nariadenie vlády Slovenskej republiky č. 397/2005 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť v znení neskorších predpisov. 

3.  Problematika návrhu nariadenia vlády Slovenskej republiky:   
     
a)	-  V práve Európskeho spoločenstva v primárnom práve bezpredmetné.
-  V práve Európskeho spoločenstva v sekundárnom práve bezpredmetné.
b)	 - V práve Európskej únie je upravená v primárnom práve v  V. hlave Zmluvy     o Európskej únii.
      - V práve Európskej únie v sekundárnom práve je upravená v spoločných  pozíciách   Rady  Európskej  únie  2001/930/SZBP,  2001/931/SZBP,  2007/448/SZBP.
c)	Bezpredmetné.

4.	Záväzky Slovenskej republiky vo vzťahu k  Európskym spoločenstvám a Európskej únii:

a)	Prijatie tohto nariadenia je plnením záväzkov Slovenskej republiky vyplývajúcich zo zmluvy o pristúpení Slovenskej republiky k Európskej únii.                              
b)	V oblasti Spoločnej zahraničnej a bezpečnostnej politiky Európskej únie neboli dohodnuté žiadne prechodné obdobia.
c)	Bezpredmetné.
d)	Bezpredmetné.
e)	Bezpredmetné.
                      
5.	Stupeň zlučiteľnosti návrhu nariadenia vlády Slovenskej republiky s právom Európskych spoločenstiev a právom Európskej únie:

      Úplná zlučiteľnosť.
     Návrh nariadenia vlády Slovenskej republiky vychádza zo základných princípov ustanovených v čl. 11 a nasl. Zmluvy o Európskej únii.

6.	Gestor:  
      
     Ministerstvo zahraničných vecí Slovenskej republiky.

Doložka finančných, ekonomických, environmentálnych vplyvov, vplyvov na
zamestnanosť a podnikateľské prostredie

1. Odhad dopadov na verejné financie

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 397/2005 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť v znení neskorších predpisov nebude mať dopad na štátny rozpočet, ani na iné verejné financie.

2. Odhad dopadov na obyvateľov, hospodárenie podnikateľskej sféry a iných právnických osôb
	
Návrh nariadenia vlády Slovenskej republiky nebude mať dopad na obyvateľov, hospodárenie podnikateľskej sféry a iných právnických osôb.

3. Odhad dopadov na životné prostredie 

Návrh nariadenia vlády  Slovenskej republiky nebude mať dopad na životné prostredie. 

4. 	Odhad dopadov na zamestnanosť

Návrh nariadenia vlády Slovenskej republiky nebude zakladať osobitný nárok na zvýšenie počtu pracovných síl.

5.  Odhad dopadov na podnikateľské prostredie

Návrh nariadenia vlády Slovenskej republiky nebude mať dopad na podnikateľské prostredie.

Osobitná časť  

K Čl. I 

K bodu č. 1

	§ 1 nariadenia vlády sa aktualizuje po prijatí spoločnej pozície Rady Európskej únie 2007/448/SZBP z 28. 6. 2007. 

K bodu č. 2

	Názov prílohy k nariadeniu vlády sa aktualizuje po prijatí spoločnej pozície Rady Európskej únie 2007/448/SZBP z 28. 6. 2007. 

K bodu č. 3

V prílohe k nariadeniu vlády sa časť Právnické osoby aktualizuje po prijatí spoločnej pozície Rady Európskej únie 2007/448/SZBP z 28. 6. 2007, ktorá obsahuje niekoľko zmien v zozname sankcionovaných právnických osôb. Vzhľadom na skutočnosť, že predkladaný návrh na zmenu a doplnenie nariadenia vlády č. 397/2005 Z. z. v znení neskorších predpisov je jeho treťou novelizáciou, pre potreby aplikačnej praxe sa vydáva úplné znenie prílohy v časti Právnické osoby. 

K Čl. II
	
	Navrhuje sa, aby toto nariadenie vlády nadobudlo účinnosť  1. novembra 2007.